**Raport për rezultatet e konsultimeve publike**

1. **Titulli i draftaktit**

“Për disa shtesa dhe ndryshime në ligjin nr. 59/2014 “Për karrierën ushtarake në Forcat e Armatosura të Republikës së Shqipërisë”

1. **Kohëzgjatja e konsultimeve**

*Specifikoni kohëzgjatjen e përgjithshme të konsultimeve publike sa i përket ditëve të punës, përfshirë datën e hapjes dhe mbylljes së konsultimeve publike; nëse kohëzgjatja ishte më e shkurtër se 20 ditë pune e paraparë me ligj, jepni arsye për shkurtimin e kohëzgjatjes.*

Konsultimi publik për projektligjin ka nisur më 25.3.2019, me dërgimin e draftit fillestar të hartuar nga grupi i punës, në të gjitha strukturat e Forcave të Armatosura të Republikës së Shqipërisë, (Shtabi i Përgjithshëm i FA, Komandat e Forcave, Komanda Mbështetëse dhe Komanda e Doktrinës dhe Stërvitjes), të cilët përbëjnë dhe grupin kryesor të interesit në këtë projektligj. Pas marrjes së mendimeve të strukturave dhe reflektimit të një pjese të sugjerimeve të tyre në përmbajtjen e projektligjit u vijua me publikimin e draftit në RENJK, më 29.6.2020 dhe përfundimisht në faqen zyrtare të Ministrisë së Mbrojtjes, më 1.9.2020. Konsultimi publik është mbyllur më 30.9.2020, 30 ditë pas publikimit të draftit në faqen zyrtare të Ministrisë së Mbrojtjes.

1. **Metoda e konsultimit**

*Listoni të gjitha metodat e konsultimit të përdorura, të tilla si konsultimet elektronike (Regjistri Elektronik, posta elektronike, faqet e internetit, etj.), Takimet publike, seancat e organeve këshilluese…, dhe siguroni informacione për afatin kohor, kohëzgjatjen dhe afatet e tyre.*

*Shpjegoni se si u shpërnda informacioni mbi konsultimet e hapura, si u ftuan palët e interesuara të kontribuojnë.*

*Përfshini gjithashtu aktivitete nga konsultimet paraprake nëse janë organizuar të tilla).*

* **Drejtpërdrejtë, gjatë zhvillimit të takimeve:**

Grupi i punës, i ngritur me urdhër të ministrit të Mbrojtjes ftoi përfaqësues të Drejtorisë së Personelit të Shtabit të Përgjithshëm të Forcave të Armatosura, Drejtorisë së Mirëadministrimit të Burimeve Njerëzore dhe Shërbimeve në Ministrinë e Mbrojtjes, si dhe të Qendrës së Personel Rekrutimit, për të marrë pjesë në mbledhje dhe për të dhënë sugjerime, të cilat u mbajtën shënim nga sekretari teknik dhe pasi u vlerësuan nga GP, u vendos nëse do të përfshiheshin ose jo në përmbajtjen e projektligjit. Krahas sugjerimeve nga strukturat e brendshme, në mbledhjet e grupit të punës janë marrë në konsideratë edhe propozimet e bëra nga ekipi këshillues amerikan “Defence Governance and Management Team”. Gjithashtu, drafti fillestar është dërguar në strukturat e SHPFA në formë shkresore dhe elektronike, më 25.3.2019.

* **Nëpërmjet RENJK:**

Me publikimin në RENJK, u vendos një afat 30 ditor për dhënien e sugjerimeve/komenteve mbi draftin e projektligjit, të cilat mblidhen nga personat përgjegjës dhe vlerësohen më tej.

* Nëpërmjet adresës së emailit: konsultim.publik@mod.gov.al:

Me qëllim lehtësimin e dhënies së komenteve/sugjerimeve nga çdo i interesuar, në faqen zyrtare të Ministrisë së Mbrojtjes, në rubrikën e dedikuar për konsultimin publik, krahas drafteve të projektligjit është vënë në dispozicion edhe një adresë elektronike.

* **Nëpërmjet adresës postare: “Rruga e Dibrës, Garnizoni “Skënderbej”, Tiranë”:**

Çdo palë e interesuar mund të dërgojë në formë shkresore, në adresë të Ministrisë së Mbrojtjes të gjitha komentet/sugjerimet mbi përmbajtjen e projektligjit.

1. **Palët e interesit të përfshira**

*Listoni të gjithë palët e interesuara, qoftë organizata apo individë, të cilët kanë dhënë komente/kontribut në konsultimet publike përmes metodave të ndryshme të konsultimit, gjatë gjithë procesit të hartimit.*

*Përmendni gjithashtu numrin dhe strukturën e palëve të interesuara që morën pjesë në takime publike ose seanca të organeve këshilluese.*

*Specifikoni palët e interesuara që morën pjesë në grupin e punës për hartimin e aktit.*

Palët e interesuara, të cilat morën pjesë në hartimin e këtij projektakti janë:

* Ushtarakët aktivë të Forcave të Armatosura;
* Çdo palë e interesuar.

1. **Pasqyra e komenteve të pranuara me arsyetimin e komenteve të pranuara/ refuzuara**

*Gruponi komentet/ propozimet e pranuara sipas çështjes që ato ngritën;*

*Gruponi komente të ngjashme së bashku dhe renditni palët e interesuara që i ngritën ato;*

*Shpjegoni cili ishte vendimi i marrë dhe sqaroni shkurtimisht arsyet për të.*

Në tabelën e mëposhtme paraqiten komentet e pranuara plotësisht dhe pjesërisht në lidhje me këtë projektakt:

|  |  |  |  |  |
| --- | --- | --- | --- | --- |
| Çështja e adresuar(*psh. përkufizimi i ri i…, kushtet për regjistrimin e…, rregullimi i…, etj.)* | Komenti*(grumbulloni dhe përmblidhni komente identike/të ngjashme nga palët e ndryshme të interesuara së bashku)*  | Palët e interesuara *(renditni të gjithë ata që adresuan çështjen në mënyrë të ngjashme)* | Vendimi (I pranuar/I pranuar pjesërisht/I refuzuar)  | Justifikimi |
| Shfuqizimi i pikës 2 të nenit 13. | Me shfuqizimin e pikës 2 të këtij neni, bëhet e mundur që edhe gradat e ulëta të dalin në rezervë vetëm nëpërmjet plotësimit të kriterit të moshës. | 1.Shtabi i Përgjithshëm i Forcave të Armatosura;2.Komandat e Forcave; | I pranuar | Kjo dispozitë i mohonte të drejtën për pension të parakohshëm ushtarakëve që duhet të dilnin në pension pas 14 vite shërbim, pasi neni 13 i ligjit nr. 10142, datë 15.5.2009 “Për sigurimin shoqëror suplementar të ushtarakëve të Forcave të Armatosura, të punonjësve të Policisë së Shtetit, të Gardës së Republikës, të Shërbimit Informativ të Shtetit, të Policisë së Burgjeve, të Policisë së Mbrojtjes nga Zjarri dhe të Shpëtimit e të punonjësve të Shërbimit të Kontrollit të Brendshëm në Republikën e Shqipërisë”, i ndryshuar, për ushtarakët meshkuj, përcakton kriterin e 15 viteve shërbim, për të përfituar pensionin e parakohshëm. |
| Në pikën 2 të nenit 18, fjala “...dy...”, zëvendësohet me fjalën “...tre...”. | Sipas këtij ndryshimi nënoficerët me gradë “Nëntetar” dhe oficerët me gradë “Nëntoger”, “Toger”, do të shqyrtohen tre herë radhazi nga komisionet e karrierës për marrjen e gradës së radhës. | Drejtoria e Personelit në Shtabin e Përgjithshëm të FA. | I pranuar | Me këtë ndryshim aplikimi do të jetë 3 herë për të gjithë ushtarakët, për të bërë të realizuar barazinë në mundësi për secilën gradë (përjashtimisht, oficerët me grada madhore do të vijojnë të aplikojnë vetëm 1 herë për përfitimin e gradës së radhës). |
| Pika 1 e nenit 21 të ndryhsojë dhe të bëhet: “1. Përparimi në gradë për oficerët deri në gradën “nënkolonel/kapiten i rangut të dytë”, nënoficerët deri në gradën “kapter” dhe ushtarët deri në gradën “ushtar IV”, që kryejnë detyra organike në specialitete në Forcat e Armatosura, bëhet sipas kritereve të përcaktuara në nenet 13 dhe 14/1 të këtij ligji dhe në përputhje me nevojat organike të Forcave të Armatosura.”Gjithashtu, të shtohet pika 1.1 me këtë përmbajtje :“Specialitetet sipas pikës 1 të këtij neni, përcaktohen me vendim të Këshillit të Ministrave, me propozim të ministrit të Mbrojtjes.” | Ky ndryshim bën të mundur që oficerët dhe nënoficerët që kryejnë detyra në specialitete të veçanta në Forcat e Armatosura, të cilat kemi vështirësi për ti përgatitur dhe janë të kushtueshme financiarisht si; “pilot”, “teknik bordi”, “inxhinier fluturimi”, “xhenier”, “artiljer”, “motorist anije”, “kimist”, etj, të jenë në kompetencë të Ministrit të Mbrojtjes që të identifikohen dhe të përcaktohet mënyra e avancimit të tyre në gradën e radhës (duke bërë pasqyrimet përkatëse në nenin 14 të ligjit) dhe kohë qëndrimi në Forcat e Armatosura. | 1.Shtabi i Përgjithshëm i Forcave të Armatosura;2.Komandat e Forcave;3.Ekipi këshillues amerikan “Defence Governance and Management Team” | Pranuar pjesërisht | Duke qenë se specialitetet realizojnë detyra të veçanta për kryerjen e së cilave nuk nevojiten aftësitë, të cilat kërkohen përgjithësisht nga një ushtarak i Forcave të Armatosura, gradimi i tyre do të bazohet edhe në nevojat specifike të FA. Gjithsesi është menduar të ketë edhe një tavan për vijimin e përparimit në gradë duke i kufizuar deri në gradën nënkolonel për oficerët dhe në gradën kapter për nënoficerët.Në dallim nga sugjerimi i strukturave të interesuara, u vendos që përcaktimi i specialiteteve të mos jetë në kompetencë të ministrit të Mbrojtjes por të përcaktohen me vendim të Këshillit të Ministrave. |
| Shkronja “b”, e pikës 1 të nenit 26, të ndryshohet, si më poshtë: “b) vuan dënim me burgim me vendim gjyqësor të formës së prerë ose dënohet me vendim të formës së prerë për kryerjen e një krimi me dashje”. | Në nenin 26 (Dalja në lirim e ushtarakëve), shkronja “b”, është e përcaktuar që ushtaraku del në lirim nga Forcat e Armatosura kur dënohet me burgim me vendim gjyqësor të formës së prerë. Ndërsa në nenin 24, pika 3 citohet që ushtaraku i pezulluar rikthehet në shërbim aktiv kur çështja penale pushohet ose kur me vendim të formës së prerë ushtaraku deklarohet i pafajshëm. Në disa vendime që ka marrë gjykata, rezulton se ushtaraku i pezulluar nga detyra është shpallur fajtor, por është dënuar në forma të ndryshme alternative me vendime të formës së prerë por jo me burgim, duke bërë të pamundur nxjerrjen e tij në lirim apo rikthimin e tij në shërbim aktiv.  | Drejtoria e Personelit në Shtabin e Përgjithshëm të FA. | Pranuar | Rregullimi i ri parashikon lirimin e ushtarakut, i cili vuan dënim me burgim me vendim gjyqësor të formës së prerë ose dënohet me vendim të formës së prerë për kryerjen e një krimi me dashje. Duke përfshirë elemente, si vuajtja e dënimit me burgim dhe dashjen si formë e fajit, garantohet se do të lirohen vetëm ata ushtarakë të cilët kanë rrezikshmëri shoqërore dhe nuk janë të denjë për të gëzuar statusin e ushtarakut aktiv. |